Rosa Lund (EL), 2014-01-29:
Der er ikke noget, der har ændret sig, fordi der var et folketingsvalg i 2011.
Vi mener, at de nationale test skal afskaffes, og det mener vi, fordi vi ikke anerkender formålet med testene, og vi betragter dem som et udtryk for en mere målstyret og en mere konkurrenceudsat folkeskole, samtidig med at testkulturen er et udtryk for manglende tillid til lærerne og til skolerne.
Og lad mig lige slå fast, måske især over for SF's ordfører, at vi sådan set mener, at en lærer har brug for at vide, hvordan eleverne klarer sig i skolen, ligesom en elev har brug for at vide, hvordan han eller hun klarer sig.
Det er udgangspunktet for elevens udvikling.
Men helt ærligt: Det er jo ikke, fordi de nationale test fortæller læreren, hvordan eleven klarer sig.
Det er tværtimod den undervisning, som læreren giver eleven hver eneste dag eller uge, der fortæller det.
En lærer ved godt, hvordan eleverne klarer sig, og eleverne kan sagtens få den viden uden de nationale test.
Altså, læreren vidste jo også godt, hvordan eleverne i klassen klarede sig, før man indførte de nationale test.
På samme måde er det afgørende, at folkeskolerne generelt har en stærk evalueringskultur, sådan at skolerne kan udvikle sig, for
hvis der er noget, vi lige præcis ikke mener i Enhedslisten, er det, at tingene skal være i folkeskolen, som de altid har været.
Derfor har vi også kritiseret regeringens folkeskolereform for at sende den danske folkeskole tilbage til 1950'erne med meget niveauopdeling.
Evalueringen kan også være, at lærerne og skolerne får mere frihed til at bruge den faglighed, de har, til at vurdere elevernes niveau og til generelt at udvikle skolen.
I evalueringen af de nationale test får vi at vide, at individuelle tilbagemeldinger på testene er motiverende for en elev.
Det synes jeg også giver god mening, men individuelle tilbagemeldinger kan en lærer jo også godt give uden nationale test.
En lærer, en elev og en skole kan udvikle sig mindst lige så godt uden nationale test, og derfor anerkender vi ikke argumentationen om, at de nationale test skal bruges til at udvikle eleverne eller til at styrke skolernes og lærernes evalueringskultur.
I evalueringen får vi også at vide, at de nationale test i dansk læsning har haft positiv indvirkning på elevernes faglige niveau.
Det skyldes, at eleverne har brugt testresultaterne til efterfølgende at dygtiggøre sig.
Noget af det skyldes jo, at de bliver bedre til at gå op til en prøve – ikke at de bliver dygtigere eller klogere – men at de bliver bedre til at tage en test, og det er jo ikke det samme.
Jeg tror ikke på, at de nationale test skulle være en mirakelkur, der kan gøre vores elever dygtigere.
Til gengæld betyder nationale test ofte, at skolerne fokuserer på testene, altså teaching to the test, det vil sige, man lærer op til en prøve.
Og her er det altså vores bekymring, at det sker på bekostning af andre fag eller læringsmål.
Derfor er det heller ikke så underligt, at vi herudover synes, at offentliggørelsen af testene er problematisk.
Det bidrager til en skolepolitisk udvikling, der har udgangspunkt i test.
Folkeskolens kvalitet kan ikke måles på de nationale test, ligesom testene heller ikke siger noget om, hvilken udvikling der er brug for i folkeskolen.
De virker alene som et redskab, der skal holde øje med og tjekke op på, hvordan eleverne klarer sig, så man politisk kan styre folkeskolen i en bestemt retning.
Samtidig vidner det om en manglende tillid til lærerne og til folkeskolen.
Hvorfor er omdrejningspunktet for udviklingen af folkeskolen ikke input og vurderinger fra de ansatte på gulvet og fra dem, der bruger folkeskolen, altså forældrene og ikke mindst eleverne?
Det er vores vurdering, at de nationale test er et udtryk for manglende tillid til folkeskolen, og at de i værste fald vil gøre folkeskolen og undervisningen mere testfokuseret på bekostning af en lang række andre udviklings- og læringsmål.
Vi mener, at testene bør afskaffes, og som minimum vil jeg opfordre forligskredsen til at diskutere, om det er nødvendigt at offentliggøre dem, altså om man virkelig mener, at det er nødvendigt.
Det var de ord, jeg havde.